**Konkurso „Atgal į gamtą!”**

**NUOSTATAI**

**I SKYRIUS**

**BENDROSIOS NUOSTATOS**

1. Intelektualaus moksleivių žinių konkurso „Atgal į gamtą!“ nuostatai (toliau – Nuostatai) reglamentuoja konkurso (viktorinos) tikslus, uždavinius, konkurso organizavimo, eigos, vertinimo ir nugalėtojų apdovanojimo tvarką.
2. Konkursas „Atgal į gamtą!“ - tai intelektuali nuotoliniu būdu vykdoma viktorina, skirta Lietuvos moksleivių žinių apie šalies gamtą (ypač – miško ekosistemas), miškininkystę, aplinkosaugą, kraštotvarką ir kitas su gamta susijusias sritis pademonstravimui ir gilinimui.
3. Konkursą organizuoja VšĮ Kauno miškų ir aplinkos inžinerijos kolegija (KMAIK, toliau - Organizatorius).
4. Konkurse dalyvaus iš anksto užsiregistravusios klasės (mokinių komandos).
5. Konkurso metu bus išrinktos ir apdovanotos trys geriausiai pasirodžiusios (teisingiausiai ir greičiausiai į konkurso Organizatoriaus parengtus klausimus atsakiusios) klasės (komandos).
6. Šiais Nuostatais privalo vadovautis konkurso Organizatorius ir dalyviai.
7. Konkurso organizavimas grindžiamas skaidrumo, kolegialumo, nešališkumo, teisėtumo, sąžiningumo ir viešumo principais.

**II SKYRIUS**

**KONKURSO TIKSLAS IR UŽDAVINIAI**

1. Konkurso tikslas: paskatinti Lietuvos jaunimą (moksleivius) domėtis gamta ir „žaliaisiais“ mokslais (biologija, ekologija, miškotyra, aplinkotyra, kraštotyra, bioenergetika ir kt.), taip pat,- siekiant paskatinti būsimųjų abiturientų susidomėjimą šių krypčių studijomis.
2. Konkurso uždaviniai:

9.1. ugdyti moksleivių gebėjimą pritaikyti turimas ir įgyti naujų žinių apie Lietuvos gamtą (akcentuojant miškus, saugomas teritorijas), miškininkystę, aplinkosaugą, kraštotvarką ir kitas su gamta susijusias sritis;

9.2. ugdyti moksleivių kritinį mąstymą, savarankiškumą;

9.3. tobulinti jaunimo bendradarbiavimo, darbo komandoje kompetencijas;

9.4. užtikrinti jaunimo užimtumą, skatinti teigiamas emocijas;

9.5. skatinti visuomenės dalyvavimą gamtos pažinimui, miškininkystės, aplinkosaugos, gamtotvarkos ir kraštotvarkos tematikai skirtuose renginiuose.

**III SKYRIUS**

**KONKURSO DALYVIAI**

1. Konkurse dalyvauja ne pavieniai mokiniai, o atskiros klasės (komandos).
2. Konkurse dalyvauti gali visos norinčios bendrojo lavinimo mokyklų klasės, tačiau klausimai labiau orientuoti į vyresniųjų klasių moksleivių žinių lygį.
3. Konkurse dalyvauti gali profesinio mokymo įstaigų mokiniai, besimokantys pagal 9−12 klasių pagrindinio ir vidurinio ugdymo programas.
4. Dalyvaujančių klasių (komandų) skaičius nėra ribojamas.
5. Konkurse negali dalyvauti Organizatoriaus darbuotojai, ir jų šeimos nariai (sutuoktinis, vaikai).

**IV SKYRIUS**

**KONKURSO ORGANIZAVIMAS IR EIGA**

1. Konkursas vyks 2021 m. birželio 11 d., 11:00 val.
2. Konkursas vyks nuotoliniu būdu, *Kahoot!* internetinėje žinių patikros platformoje, todėl konkurso dalyviai privalo pasirūpinti išmaniaisiais įrenginiais ir geru interneto ryšiu.
3. Už pagrindinio klausimų paketo sudarymą atsakingas konkurso Organizatorius.
4. Konkurse dalyvaujančios klasės (komandos) apie dalyvavimą turi pranešti (užsiregistruoti) el. paštu: info@kmaik.lm.lt iki 2021 m. birželio 9 d. imtinai, nurodant kontaktinio asmens vardą ir pavardę, telefoną ir el. pašto adresą.
5. Dalyvauti viktorinoje komanda galės pasinaudojusi prisijungimo duomenimis, kuriuos Organizatorius likus 1 dienai iki viktorinos elektroniniu paštu atsiųs klasės (komandos) registracijos formoje nurodytam kontaktiniam asmeniui.
6. Vienai komandai bus suteikta viena nuoroda prisijungimui prie *Kahoot!* programėlės, todėl komanda turi išsirinkti vieną asmenį (komandos kapitoną), kuris bus atsakingas už atsakymų pateikimą.
7. Konkurso-viktorinos turinį sudarys 40 klausimų testo pavidalu, į kuriuos reikės atsakyti per 60 minučių, t.y., vienam klausimui bus skiriama pusantros (1,5) minutės.
8. Komandinį darbą, komunikaciją ir karantino taisyklių laikymąsi klasių (komandų) viduje užtikrina patys moksleiviai ir jiems vadovaujantys mokytojai.

**V SKYRIUS**

**VIKTORINOS ŽINIŲ VERTINIMAS, NUGALĖTOJŲ APDOVANOJIMAS**

1. Konkurso rezultatus vertins komisija, sudaryta iš konkurso Organizatoriaus atstovų.
2. Konkurso rezultatai bus vertinami skaičiuojant teisingus atsakymus, o surinkus vienodą skaičių teisingų atsakymų, aukštesne vieta bus įvertinta komanda, užduotis atlikusi per trumpesnį laiką.
3. Teisingų atsakymų variantai gali būti: a) vienas teisingas atsakymas iš kelių variantų; b) daugiau nei vienas teisingas atsakymas iš kelių variantų; c) visi pateikti atsakymo variantai yra teisingi.
4. Trys daugiausiai teisingų atsakymų surinkusios komandos bus skelbiamos konkurso nugalėtojomis ir apdovanotos konkurso nugalėtojų diplomais ir prizais; ketvirtąja likusi komanda bus apdovanota paguodos prizu.
5. Pirmąją vietą užėmusiai komandai atiteksiančio prizo vertė ne mažesnė kaip 2000 EUR; antrąją vietą – ne mažesnė kaip 1000 EUR; trečiąją – ne mažesnė kaip 500 EUR. Prizų vertė gali keistis į didesnę pusę priklausomai nuo to, kiek konkurso Organizatoriui pavyks papildomai pritraukti rėmėjų lėšų.
6. Konkurso partneris Gamtos tyrimų centras įsteigė specialųjį prizą – gyvą gamtos pamoką, kurią ves žymus Lietuvos gamtininkas Selemonas Paltanavičius.
7. Konkurso rezultatai oficialiai bus paskelbti 2021 m. birželio 11 d. iki 14:00 val. Organizatoriaus (KMAIK) tinklapyje [www.kmaik.lt](http://www.kmaik.lt), skiltyje NAUJIENOS, taip pat bus išsiųstas pranešimas žiniasklaidai. Su konkurso nugalėtojais tą pačią dieną bus susisiekta asmeniškai el. paštu ar telefonu.
8. Konkurso nugalėtojų apdovanojimo ceremonija vyks 2021 m. birželio 18 d. 14:00 val. Kauno miškų ir aplinkos inžinerijos kolegijos Centrinių rūmų Aktų salėje (adresas Liepų g. 1, Girionys, Kauno raj.), užtikrinant visus saugumo reikalavimus. Jei su karantino apribojimais susijusios aplinkybės neleis to padaryti gyvai, nugalėtojų apdovanojimo ceremonija bus organizuojama nuotoliniu būdu (per ZOOM internetinę platformą). Informacija dėl renginio vietos bus patikslinta iškart po konkurso – nugalėjusios klasės bus informuotos asmeniškai (per komandos registracijos formoje nurodytą kontaktinį asmenį).

**VI SKYRIUS**

**BAIGIAMOSIOS NUOSTATOS**

1. Visais su konkursu susijusiais klausimais galima kreiptis į Organizatoriaus atstovus elektroniniu paštu info@kmaik.lm.lt arba telefonu (8 37) 383082.
2. Šie Nuostatai skelbiami Organizatoriaus (KMAIK) tinklapyje: [www.kmaik.lt/news/613/230/Moksleiviu-konkursas-Atgal-i-gamta](http://www.kmaik.lt/news/613/230/Moksleiviu-konkursas-Atgal-i-gamta)